बहुत हालेक बात थिक जे सागर अपन बेधक आ मार्मिक टिप्पणी सब सँ उत्फाल मचबैत सोशल मीडिया पर प्रकट भेल छलाह। मुख्य वस्तु जे हमर-अहांक ध्यान आकृष्ट करै छल से छलनि हुनकर एकाग्र निरीक्षण-दृष्टि। हमरा सब दिन ई लगैत रहल जे हो न हो, ई तरुण जँ कविता लिखथि तँ जुलुम लिखता। बहुत प्रीतिकर अछि ई देखब जे सागर कविता लिखि रहला अछि।
 चाबस सागर !
 आ कि उतारल जाइत अछि कोनो आन बहन्ने,
जिनगीक नायिका बनि,
स्नेहे सँ छोड़बाक ओरिआन करैत,
डिबियाक टेमी परहक आगि सन डोलैत, समूचा देह,
हल्दिआएन पीयर,
दुखक भमरा फूटैत अछि पन्ना सँ कीबोर्ड धरि,
उतारल जएताह कोनो दिन (! )
वस्त्र जकाँ बदलल जएबाक,
जेना 'हमर-अहाँक'।
 कोनो दूधिया पएर नचैत अछि आँखिक बीच,
अपन पपनीक ताग पर,
बिलिन होएत असंख्य परमानुक आबाज मे,
ककरो आगम केँ।
 फुलाएल जा रहल अहाँक लेल बेतरेक,
एखनहुँ!
 सिनुरिया इजोतक मिसिया भरि लाली,
बेजन्तिक सुखाएल पात बनबा पर होएत बीर्त,
उतरि जाएत अएना मोनक देबाल सँ,
जे नहि देखाओल अछि कोनो अएना,
अहाँक ठोड़क भखड़ैत लौलीन रंग,
सुन्नर होएब अहाँ,
सन 'दु हजार अस्सी' मे।
 मिथिला सँ दिल्ली धरिक कोनो मंच,
आ कि अपन सामर्थ्यक ओकायत,
किछु आओर थोपड़ी सुनबाक बास्ते।
 बान्हि रखने अछि मंचहि केँ माइक्रोफोन।
 नहि लेल जाइ छीन,
हम बजैत रहब,
जा धरि मिथिला टेक नहि दैछ मुड़ी,
नहि सनिहा जाइ आधुनिकताक चूल्हा मे।
 उघैत रहलहुँ एहि मंच सँ ओहि मंच,
कहिया टाँगि अएलहुँ विरोधक स्वर,
ठाम परहक संस्कार।
 आ मुड़ी टुटलाक बादो नहि धएल जमीन।
 किछु माथक पाग,
ओजनगर तँ 'नहिये टा भ' सकैछ' ओहिठामक पाग! 